Fleur Delacour

Fleur Delacour je fiktivni lik iz serije romana o Harry Potteru. Prvi se put pojavila u četvrtoj knjizi, Harry Potter i Plameni pehar, a kasnije i u šestoj knjizi, Harry Potter i Princ miješane krvi i najvjerovatnije će se pojaviti i u neimenovanoj sedmoj knjizi.

Fleur je završila Akademiju magije Beauxbatons u Francuskoj. Ona je talentirana polu-vještica, dovoljno moćna da se takmiči na Tromagijskom turniru. Zaručena je za Billa Weasleya, najstarijeg sina Arthura i Molly Weasley. Njena zadivljujuća ljepota je u potpunoj suprotnosti sa njenom ponekad arogantnom i snobovskom naravi; zapravo, njeno ponašanje toliko ljuti neke od Weasleyevih da su joj mlađi članovi već nadjenuli nadimak Fleka.

U čevrtom filmu Fleur glumi Clémence Poésy.

 Biografija 

Fleur je iz Francuske. Njena je baka veela, što Fleur čini četvrt veelom - to joj daje ljepotu koja privlači muškarce poput magneta. Starija je od Harryja otprilike tri godine, što znači da je rođena oko 1977. Ima mlađu sestru Gabrielle, staru otprilike deset godina.

Fleurin štapić je dug dvadeset četiri centimetra, nije savitljiv, napravljen je od palisandrovine i sadrži jednu vlas veeline kose. Tečno govori engleski, ali ima jak francuski naglasak.

Fleur je učila magiju u Beauxbatonsu, ali bila je i jedna od takmičara na Tromagijskom turniru u Harry Potteru i Plamenom peharu pa je veći dio svoje posljednje godine školovanja provela u Hogwartsu. Često se žalila na mnoge stvari u Hogwartsu i nije bila za to da Harry postane četvrti prvak, govoreći da je premlad.

Fleur ima mlađu sestru Gabrielle koja je imala otprilike osam godina u vrijeme Plamenog pehara. Fleur je trebala spasiti svoju sestru u drugom zadatku na Tromagijskom turniru, ali nije uspjela. Harry je odlučio spasiti i Gabrielle (iako djevojčica nije bila u stvarnoj opasnosti), a Fleur je, vidno potresena događajem, postala puno toplija prema njemu i Hogwartsu općenito.

Fleur je turnir završila na posljednjem mjestu, iako zbog manipuliranja Lorda Voldemorta (preko Bartya Croucha ml.), nikada neće biti poznato koliko je zapravo bila dobar prvak. Na kraju knjige je rekla Harryju da bi se voljela vratiti u Veliku Britaniju kako bi dobila posao i usavršila engleski.

U Harry Potteru i Redu feniksa je kratko spomenuto da se Fleur zaposlila u Gringottsu i da joj Bill Weasley pomaže da popravi engleski. Te su "instrukcije" na kraju dovele do romantične veze (Fredovim riječima - Bill daje Fleur puno "privatnih instrukcija").

U Harry Potteru i Princu miješane krvi Fleur i Bill su otkrili da su se zaručili i da će se vjenčati. Bill je doveo Fleur u Jazbinu kako bi upoznala njegovu porodicu. Billova majka, Molly Weasley, ne voli Fleur i ne može shvatiti kako se zaljubio u Fleur, koju ona isprva smatra razmaženom, plitkom i narcisoidnom. Fleur zapravo ni ne daje svojoj budućoj svekrvi razloga da misli drugačije. Prvo se činilo da gđa. Weasley želi da se Bill zaljubi u Nymphadoru Tonks, ali kasnije saznajemo da je Tonks zaljubljena u Remusa Lupina.

Ron, pak, nije tako neprijateljski nastrojen prema Fleur - što je i razumljivo zato što je on bio jedan od mnogih učenika koje je Fleur uspjela šarmirati (Harry je među malobrojnima koje Fleur nije uspjela privući svojim veelinskim šarmom, iako je bio sretan kad ga je poljubila u obraz).

Fleur se pokazala u drugom svjetlu kad je njen zaručnik zadobio ozbiljne ozljede u bitki u Hogwartsu. Nakon što je čula da je gđa. Weasley pretpostavila da neće biti vjenčanja, Fleur se uvrijedila zbog same pomisli na to da se ona ne bi udala za Billa samo zbog ožiljaka na licu. Zapravo, ona te rane smatra dokazom njegove hrabrosti (i dodaje da ju ne zanima kako Bill izgleda kad je ona dovoljno lijepa za oboje). Čini se da su odnosi između Fleur i obitelji Weasley trenutačno zatoplili.

Očekuje se da će se Bill i Fleur vjenčati na početku sedme knjige o Harry Potteru; šesta knjiga izričito govori da će Harry biti prisutan na vjenčanju prije nego što se posveti svojoj misiji da ubije Voldemorta. Fleur želi da Billova sestra Ginny i njena sestra Gabrielle budu djeveruše, a sada prijateljski nastrojena gospođa Weasley joj je čak ponudila i da na vjenčanju nosi tijaru koja je obiteljsko naslijeđe.

Delacour, Fleur

ca:Família Weasley#Fleur Delacour
cs:Weasleyovi#Fleur Delacourová
da:Bipersoner i Harry Potter-universet#Fleur Delacour
de:Figuren der Harry-Potter-Romane#Fleur Delacour
en:Order of the Phoenix (fiction)#Fleur Delacour
no:Ansatte og elever ved Beauxbaton#Fleur Delacour

tr:Zümrüdüanka Yoldaşlığı#Fleur Delacour
vi:Hội Phượng Hoàng#Fleur Delacour